**Pokyny pre písomnú úpravu ročníkových prác z odbornej praxe**

**Pri vypracovávaní ročníkovej práce postupujte v súlade s pokynmi v Školskom poriadku Strednej odbornej školy v Žiline – Príloha č. 1, článok 3 - Postup pri hodnotení a klasifikácii predmetu odborná prax (PRX) v študijných odboroch, v ktorých žiaci realizujú ročníkové práce a PČOZ MS formou obhajoby vlastného projektu, hodnotení ročníkových prác PRX - str. 32 - 39**

Tému ročníkovej práce študenti vypracovávajú počas štúdia individuálne.

**Termín odovzdania ročníkovej práce: na základe stanovenia termínu vyučujúcim predmetu Odborná prax.**

Práca sa predkladá v slovenskom jazyku v jednom exemplári, zviazaná v **hrebeňovej väzbe** (prílohy, ktoré sa nedajú zviazať, musia byť vhodne upevnené k písomnej práci a dobre identifikovateľné).

**Rozsah**: cca 15 - 20 strán textu, vrátane zoznamu použitej literatúry. Ide však iba o text, všetky tabuľky, nákresy, grafy, mapy, obrázky, fotografie sa umiestňujú do jednotlivých častí príloh, ktoré nie sú limitované (ak ich rozsah vyžaduje celý formát A4).

**Do textu sa započítavajú tieto časti:** Úvod, Výsledky práce, Závery práce a Zoznam použitej literatúry.

**Formálna úprava práce**

Ročníková práca musí byť napísaná podľa platných pravidiel slovenského jazyka, gramaticky i štylisticky správne. Autor musí dodržať všetky zásady odbornej terminológie, klasifikácie, nomenklatúry, používať platné jednotky sústavy SI.

Práca musí rešpektovať formálne a citačné kritériá i zásady odkazovania na použitú literatúru a použité informačné zdroje.

Práca sa píše **v autorskom pluráli (t.j. v prvej osobe množného čísla**, aj keď je autor iba jeden, napr. .... pri vyhodnocovaní výsledkov sme dospeli k názoru ......) v minulom čase alebo v trpnom rode (zistili sme...), na počítači, na biely papier formátu A4. Práca nemá byť písaná obojstranne.

Kvôli väzbe sa odporúčajú **okraje**: **hore 2,5 cm, dole 2,5 cm, vľavo 3,5 cm, vpravo 2,5 cm. Jedna strana by mala mať 30 riadkov x 60 znakov na riadok.**

Práca má dobre čitateľný (nie ozdobný) typ písma v textovom editore Word, odporúčaný typ je **Times New Roman CE, veľkosť písma 12, riadkovanie 1,5**. Väčšie alebo zvýraznené písmo sa používa iba na označenie jednotlivých **častí kapitol – veľkosť** **14**.

Text je potrebné rozčleňovať nadpismi a odstavcami.

**Nová kapitola** (nie podkapitola) sa začína písať na novú stranu.

**Číslovanie strán**

Strany sa označujú arabskými číslicami takej istej veľkosti ako text, na spodnom pravom okraji papiera. **Obálka (väzba)** sa do stránkovania **nepočíta.**

**Obsah, Zoznam skratiek, značiek a symbolov, Zoznam tabuliek, grafov a ilustrácií,** ak sa v práci nachádzajú sú na samostatných stranách a do stránkovania sa počítajú, ale čísla stránok sa na nich nepíšu (nezobrazia sa, nevytlačia sa).

**Zoznam použitej literatúry** sa do stránkovania počíta, ale čísla stránok sa na ňom nepíšu (nezobrazujú sa, nevytlačia sa).

Stránky sa *začínajú označovať* od úvodu (teda úvod má napr. číslo 3. - podľa počtu nečíslovaných strán pred úvodom).

***Štruktúra práce***:

* Obal
* Čestné vyhlásenie
* Obsah
* Zoznam skratiek, značiek a symbolov (nepovinné)
* Zoznam tabuliek, grafov a ilustrácií (nepovinné)
* Úvod
* Výsledky práce (jadro - hlavný text)
	+ teoretické východiská
	+ vlastná práca a jej výsledky, diskusia
* Závery práce
* Zoznam použitej literatúry
* Prílohy (nepovinné)

**Obal práce** musí obsahovať :

* + presný názov školy a jej presná adresa, mesto (tiež jeho poštové a smerovacie číslo),
	+ text: **Ročníková práca z odbornej praxe**
	+ názov práce
	+ meno a priezvisko autora
	+ trieda, študijný odbor
	+ rok a miesto dokončenia práce

**Čestné vyhlásenie**

Uvádza sa na samostatnom liste. Čestné vyhlásenie je akýmsi „potvrdením“, že autor pracoval samostatne v súlade s etickými normami. V tlačenej verzii práce je pod textom čestného vyhlásenia potrebný vlastnoručný podpis autora.

Príklad textu čestného vyhlásenia: ***Vyhlasujem, že ročníkovú prácu z odbornej praxe na tému „Xxxxxxxxxxxxxxxxxxxxxxxx“ som vypracoval/-a samostatne s použitím uvedených literárnych zdrojov.***

 *........................................*

 *(čitateľný podpis autora)*

**Obsah práce**

Obsah sa uvádza na začiatku práce a je povinnou súčasťou ročníkovej práce. Sú v ňom prehľadne uvedené názvy všetkých kapitol a podkapitol, ktoré práca obsahuje spolu s jej číslom, ako aj číslom strany. Obsah sa vkladá automaticky so zachovaním formátu registra.

* **Kapitoly sa číslujú** priebežne arabskými číslicami, za posledným číslom ani za názvom sa bodka NEDÁVA. Úvod a Záver sa nečíslujú.
* **Prílohy** **sa číslujú** veľkými písmenami latinskej abecedy (A, B,...), každá príloha začína na novej strane. Napríklad:

 Príloha A

 Príloha A.1

 Príloha A.1.1

 Príloha B

Obsah práce sa počíta do stránkovania, ale sa nečísluje. Poslednou číslovanou stranou je zoznam literatúry. V prípade, že je Príloh veľa majú zvyčajne vlastné číslovanie.

**Zoznam skratiek, značiek a symbolov**

Ak sa v práci vyskytuje viacej skratiek, značiek a symbolov, tieto sa uvádzajú kvôli sprehľadneniu a lepšej orientácii v texte hneď za Úvodom. Zoraďujú sa pod sebou v abecednom poradí. Táto časť práce je nepovinná.

*Príklad:* PP – prepravný poriadok

 ZZ – zasielateľská zmluva

**Zoznam tabuliek, grafov a ilustrácií**

Je nepovinnou časťou práce. Zaraďuje sa za Obsah, zoznam musí byť presný.

Pod ilustráciami sa rozumejú obrázky, grafy, schémy, diagramy, plány, kresby, fotografie a pod.

Každá tabuľka, graf aj ilustrácia musí mať svoje poradové číslo, presný názov a číslo strany (pomocou automatického vkladania popisu).

V texte sa číslo a názov ilustrácie umiestňuje pod ilustráciu. Ilustrácie sa odporúča číslovať jednotne v celej práci. Pri citovaní ilustrácií je potrebné uviesť aj meno autora a rok.

*Príklad:*



Obr. 1 Váženie pomaranča (foto Bossiová L., 2011)

|  |  |
| --- | --- |
| Rok | Poradie |
| 2009 | 6. miesto |
| 2008 | 3.-4. Miesto |
| 2007 | 5. miesto |
| 2006 | 8. miesto |
| 2005 | 4.-5. Miesto |
| 2004 | 6. miesto |
| 2003 | 8.miesto |
| 2002 | 6. miesto |
| 2001 | 6.- 7. Miesto |
| 2000 | 1. miesto |

Tabuľka 1. Umiestnenie Nitrianskeho kraja v celoštátnej súťaži SOČ v rokoch 2000-2009 (Sandanusová, 2009)

**Úvod**

Je povinnou časťou práce. Tvorí hlavnú textovú osnovu práce. Čísluje sa.

Obsahuje stručný úvod do problematiky, presné vymedzenie problému, ktorým sa práca zaoberá, jej poslanie. V úvode nie je potrebné rozvíjať teoretické informácie, má byť stručný a výstižný a má prezentovať nasledujúci obsah práce. Odporúčaný rozsah je ¾ - 1 normostrana.

V Úvode možno tiež poďakovať tým, ktorí autorovi pomohli odborne a metodicky vypracovať prácu. Aj keď je Úvod hneď na začiatku práce, obvykle sa píše až po dokončení teoretických východísk.

**Výsledky práce**

* Teoretické východiská - sú to teoretické východiská, teoretická analýza problematiky v rozsahu max. ½ celkového počtu strán práce. Táto teoretická časť čitateľa stručne informuje o poznatkoch, ktoré boli v danej oblasti publikované. Táto časť môže mať aj iný názov (všeobecná charakteristika, teoretická analýza problematiky, ...).

Každú publikáciu, z ktorej využijeme informácie pri písaní je potrebné citovať.

Citovať znamená uviesť súhrn údajov (priezvisko autora publikácie, ktorú citujeme a rok vydania) umožňuje identifikovať publikácie. Citácia je umiestnená v texte a musí mať svoj bibliografický odkaz v Zozname použitej literatúry.

**Termín odovzdania: určený vyučujúcim predmetu Odborná prax (podmienka klasifikácie z predmetu Odborná prax.** Forma: vytlačené, spojené v ľavom hornom rohu.

* Vlastná práca a jej výsledky, diskusia - sú ťažiskom celej práce. V tejto kapitole sa nachádzajú len vlastné výsledky, zistenia a pozorovania.. Výsledky majú byť logicky, prehľadne a zrozumiteľne usporiadané a pri popisovaní dostatočne zhodné. Táto kapitola sa začína na novej strane, môže byť spojená s diskusiou, ktorá musí dávať odpovede na otázky uvedené v úvode práce. V diskusii autor vyjadruje svoje názory a postrehy ku skúmanej problematike. Medzi ne patrí aj konkrétne vlastné riešenie, alebo vlastný návrh na riešenie problému, ktorý práca sleduje.

**Tieto časti treba osobitne vyzdvihnúť, napísať, ako by sa dali vlastné výsledky, zistenia, návrhy či poznatky autora uplatniť v praxi.**

Výsledky meraní, dotazníkov, prípadne testov je vhodné spracovať aj do tabuliek a grafov. Rozsiahlejšie tabuľky a grafy sa uvádzajú do príloh, pričom v texte sa musia nachádzať odkazy na ne. Výsledky musia byť spracované stručne, zrozumiteľne a prehľadne.

**Závery práce**

Záver stručne zhodnocuje dosiahnuté výsledky a splnenie vytýčených cieľov, zdôrazňuje nové odlišné fakty, ich objektivitu, význam a možnosti využitia v praxi. Prezentuje názor autorov na daný problém a jeho riešenie. Musí obsahovať prínos jeho návrhov a poukázať na spôsob ich realizácie. Odporúčaný **rozsah jedna až jeden a pol strany**.

**Zoznam použitej literatúry**

Zoznam použitej literatúry obsahuje úplný zoznam bibliografických odkazov. Rozsah tejto časti je daný počtom použitých literárnych zdrojov, ktoré musia korešpondovať s citáciami v texte. Pomocou Zoznamu použitej literatúry sa má čitateľ práce dostať k pôvodným prameňom, ktoré boli citované v práci (a nie sa dozvedieť o autorovom teoretickom rozhľade). V Zozname použitej literatúry sa teda uvádza iba literatúra citovaná v texte. Zoznam musí byť v abecednom poradí. Obsahuje bibliografické odkazy, t. j. informácie o dokumentoch, ktoré sa skutočne použili pri písaní práce. Musia byť v ňom uvedené odkazy na pramene, uvedené v texte práce (aj pramene pod obrázkami a tabuľkami).

**Prílohy práce**

Prílohy práce sú nepovinnou časťou práce. Ak sa autor pri písaní práce rozhodne, môže všetky netextové časti (tabuľky, grafy, mapy, fotografie, CD, ...) umiestniť do Prílohy. Ak je príloh viac, kvôli prehľadnosti sa odporúča vypracovať Zoznam príloh. Ten je podľa potreby rozčlenený na jednotlivé časti. Poradie nie je fixné, väčšinou sa však tabuľky a grafy umiestňujú do prednej časti a fotodokumentácia na koniec príloh. V písomnej forme práce podľa jej charakteru môžu byť Prílohy zviazané s textovou časťou, alebo dôsledne uložené vo zvláštnom obale tak, aby pri manipulácii s nimi nedošlo k ich poškodeniu alebo k strate.

Prílohy sú uvedené na Zozname príloh a očíslované. Prílohami môžu byť:

* nákresy (ilustrácie),
* tabuľky,
* grafy a diagramy,
* mapy,
* fotodokumentácia a iný dokumentačný materiál,

funkčné modely, technické zariadenia a iné súčasti práce.

**Príklad (Medzinárodná norma STN ISO 690 (International forStandardisation))**

**Všeobecne platné zásady**

V máji 2012 bola slovenským ústavom technickej normalizácie vydaná slovenská verzia normy **ISO: 690: 2010 STN 01 0197** pod názvom Informácie a dokumentácia. Návod na tvorbu bibliografických odkazov na informačné pramene a ich citovanie.

**Monografia**

Autor. Rok vydania. Názov: *podnázov (nepovinný).* Poradie vydania. Miesto vydania: Vydavateľ, rok vydania. Rozsah strán. ISBN.

*Príklad:*

OBERT, Viliam. 2006. *Návraty a odkazy*. Nitra: Univerzita Konštantína Filozofa, 2006. 129 s. ISBN 80-8094-046-0.

Ak sú traja autori oddeľujú sa pomlčkou. Ak je viac autorov ako traja uvedie sa prvý autor a skratka a i. alebo et al. ak je to zahraničné dielo. Prvé vydanie sa v citačnom popise nemusí uvádzať.

Autor 1 – Autor 2 – Autor 3. Rok vydania. Názov: *podnázov (nepovinný).* Poradie vydania. Miesto vydania: Vydavateľ, rok vydania. Rozsah strán. ISBN.

*Príklad:*

LISÝ, Ján. – PETRIČOVÁ, Andrea - ČEPELÁKOVÁ, Jana. 2001. *Fylogenéza človeka: Vývoj homo sapiens sapiens.* 2. vyd. Bratislava: Príroda, 2001. 612 s.ISBN 80-855323-

92-1.

**Článok v časopise**

Autor. Rok vydania. Názov. In *Názov zdrojového dokumentu (časopisu, novín)*.ISSN, rok vydania, ročník, číslo zväzku, Rozsah strán (strana od-do).

*Príklad:*

STEINEROVÁ, Jela. 2000. *Princípy formovania vzdelania v informačnej vede. In Pedagogická revue.* ISSN 1335-1982, 2000, roč. 2, č. 3, s. 8-16.

**Časť monografie (napr. kapitola v učebnici)**

Autor(i) príspevku. Rok vydania. Názov. In: Autor(i) monografie: *Názov monografie*. Vydanie. Miesto vydania: Vydavateľ, Rok vydania, ISBN, Rozsahstrán.

*Príklad:*

ROTHSCHILD, David - BIDANEL, John. 1998. Biology and Genetics of reproduction. In: Rothschild, David – Ruvinsky, Alex: *The genetics of the pig.* *London*: CAB International, 1998, ISBN 80 – 578-38, pp. 313-343.

**Vedecko-kvalifikačné práce**

Autor. Rok vydania. *Názov práce*: označenie druhu práce (dizertačná, doktorandská). Miesto vydania: Názov vysokej školy, rok vydania. Rozsah strán.

*Príklad*:

BARTOŠOVÁ, Jana. 2010. *Projektové vyučovanie prírodovedy na 1.stupni základnej školy*: diplomová práca. Nitra: UKF, 2010, 98 s.

**Normy**

Označenie a číslo normy: rok vydania (nie rok schválenia, alebo účinnosti). *Názov normy.*

*Príklad*:

STN ISO 690:1998. *Dokumentácia - Bibliografické odkazy - Obsah, forma a štruktúra.*

STN ISO 2789. 2000 *Medzinárodná knižničná štatistika.*

**Atlasy**

Autor. Rok vydania. *Názov atlasu s mierkou (ak je uvedené na obale). Podnázov*. Miesto vydania: Vydavateľ, rok vydania. ISBN, rozsah strán.

*Príklad*:

KOLÉNY, Milan - BARKA, Ladislav. 2002. *Pôdy Európy 1: 20 000. Atlas krajiny Slovenskej republiky.* Bratislava: Ministerstvo životného prostredia SR, 2002.ISBN 80-88833-27-2, s. 124-125.

**Vyhlášky, zákony**

Prvky popisu: legislatívne dokumenty (zákony, vyhlášky a pod.) sa zapíšu v tvare:

Označenie a číslo legislatívneho dokumentu, lomka, rok zverejnenia, skratka úradného dokumentu, v ktorom je zákon, vyhláška a pod. zverejnený (napr. Zb., Z.z.), medzera a názov dokumentu. Pretože rok vydania týchto dokumentov je uvedený už pri ich označení, neuvádza sa osobitne pri technike citovania *prvý* *údaj a dátum.*

*Príklad:*

*Vyhláška Ministerstva školstva Slovenskej republiky č. 282/2009 Z.z. z 24. júna 1997 o stredných školách v znení neskorších predpisov.*

*Zákon č.245/2008 Zb. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.*

**Mapy**

Autor: Rok vydania. *Názov mapy s mierkou. Podnázov mapy*. Miesto vydania:

Vydavateľ, rok vydania. Počet strán.

*Príklad*:

BAŇACKÝ, Vladimír - SABOL, Anton. 1973. *Geologická mapa Záhorskej nížiny*

*1: 50 000. Regionálne geologické mapy Slovenska*. Bratislava: Kartografický

ústav, 1973. 58 s.

**Elektronické dokumenty - monografie**

Autor. Rok vydania. *Názov*. [Druh nosiča]. Miesto vydania: Vydavateľ, rok vydania. [Dátum citovania]. Dostupnosť a prístup. ISBN.

*Príklad:*

BEJAN, Anton - KRAUS, Adam. 2003. *Heat transfer*. [online]. London: John Wiley &, 2003. 1480 p. [cit. 2011-11-29] Dostupné na internete:

<http://www.knovel.com/web/> .ISBN 978-1-60119-261-5.

**Články v elektronických časopisoch a iné príspevky**

Autor. Rok vydania. *Názov*. In Názov časopisu. [Druh nosiča]. Rok vydania, ročník, číslo [dátum citovania]. Dostupnosť a prístup. ISSN.

*Príklad:*

HOGGAN, David. 2002. *Challenges, Strategies, and Tools for Research Scientists. In Electronic Journal of Academic and Special Librarianship* [online].2002, vol. 3, no. 3 [cit. 2003-01-10]. Dostupné na internete:

<http://southernlibrarianship.icaap.org/>. ISSN 1525-321X.

**Príspevok v zborníku na CD-ROM**

Autor. Rok vydania. Názov. In *Názov zborníka* [Druh nosiča]. Miesto vydania: Vydavateľ, rok vydania. ISBN, rozsah strán (strana od-do).

*Príklad*:

ZEMÁNEK, Pavol. 2001. The machines for "green works" in vineyards and their economical evaluation. In *9th International Conference: proceedings. Vol. 2. Fruit*

*Growing and viticulture* [CD-ROM]. Lednice: Mendel University of Agriculture and

Forestry, 2001. ISBN 80-7157-524-0, p. 245-268.

**Článok z www.stránky**

Problematické je získavanie údajov z elektronických dokumentov (napr. kto je autor dokumentu). Pre niektoré údaje (názov stránky, dátum aktualizácie, vytvorenia stránky) je možné použiť v prehliadači funkciu „Vlastnosti stránky“.

Autor (ak je známy). rok publikovania. Názov. [online]. Dátum publikovania, Dátum poslednej revízie [citované dňa]. <URL adresa stránky>.

*Príklad* (autor neznámy):

The Silver-Meal Heuristic Method for Deterministic Time-Varying Demand. 2010. [online]. 2010, [cit. 2010-04-26]. Dostupné na internete:

<http://www.shvoong.com/exact-sciences/499883-silver-meal-heuristic-methoddeterministic/>

**Všeobecne platné zásady citovania literatúry:**

Citácia je skrátený odkaz umiestnený v zátvorkách vnútri textu alebo pripojený k textu ako poznámka (v dolnej časti strany, na konci kapitoly alebo na konci textu). Umožňuje presne identifikovať publikáciu, z ktorej sa preberali myšlienky alebo údaj a označuje jej presné umiestnenie.

Citácia môže byť umiestnená:

* v zátvorkách vo vnútri textu,
* pripojená k textu ako poznámka v dolnej časti strany,
* na konci kapitoly,
* na samom konci textu.

**Citácia** je spôsob prepojenia textu s bibliografickými odkazmi. Existujú viaceré spôsoby citácie, najrozšírenejšie sú:

* **metóda číselných citácií** - odkaz číslom do číslovaného zoznamu bibliografických odkazov,

*Príklad:*

Tento pojem zaviedol Novák (1).:

ZOZNAM POUŽITEJ LITERATÚRY

1. NOVÁK, Peter.1999, *Inovácia školstva*. 3. vyd. 1999. ISBN 80-8026-030-4

2. JÁNOŠÍKOVÁ, Mária. 1997. *Biologický – proporčný vek u súčasnej detskej populácie:* Habilitačná práca. Nitra: Univerzita Konštantína Filozofa, 1997, 174 s.

* **metóda prvého údaja a dátumu** - odkaz cez meno a dátum vydania publikácie.

*Príklad:*

Neurolingvistické programovanie (NLP, J. O´Connor, J.Seymour 1990) je spôsob, ktorým je možné zlepšiť....

ZOZNAM POUŽITEJ LITERATÚRY:

O´CONNOR, John – SEYMOUR, Paul. 1990. *Introducing neuro-limguistic programming*. London: Mandala, 1990.

* **metóda citácií v poznámkach** - pod čiarou, na konci kapitoly, na konci práce.

*Príklad:*

Neurolingvistické programovanie1 je spôsob, ktorým je možné zlepšiť ..:

1 O´CONNOR, John – SEYMOUR, Paul. 1990: *Introducing neuro-limguistic*

*programming*. London: Mandala., 1990

**Bibliografické odkazy na citácie z kapitoly ZOZNAM POUŽITEJ LITERATÚRY**

Anonymus: Osteoporosis. Ammand Disease Website.

http://www.min.adw.com/dis/osteo.html (ca 1995)

JÁNOŠÍKOVÁ, Mária. 1997. *Biologický – proporčný vek u súčasnej detskej* *populácie:* Habilitačná práca. Nitra: Univerzita Konštantína Filozofa, 1997, 174 s.

Obal - vzor

**STREDNÁ ODBORNÁ ŠKOLA DOPRAVNÁ, ROSINSKÁ CESTA 2,**

**010 08 ŽILINA**

**ROČNÍKOVÁ PRÁCA Z ODBORNEJ PRAXE**

**Podmienky podnikania v cestnej nákladnej doprave**

Riešiteľ: **Pavol Bíreš**

 Trieda: **III. AP**

**Žilina** Študijný odbor: **3760 M prevádzka a ekonomika**

**2019 dopravy**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_